kaerle etc. doen te wetene allen iegenwoirdigen ende toecomende
dat wij ontfanghen hebben die oetmoedige supplicacie van jacop
de cock scamel jonckman scipper belast met eender jonger huijsvrouwe
ende kinderen woenachtich te keldrecht in onsen lande van vlaenderen
inhoudende hoe dat omtrent onderhalff jaer geleden de voirs. suppliant
met cornelis lootsene gommaer de keersmakere alias wils ende meer
andere geweest is ten huyse van jan roelandts tavernier inde prochie
van hemi$$$ in onsen lande van brabant es gebuert dat alzoe zij
aldair hebben aende taefele geseten dat daer van buijten innegecomen
es een van huerlieder geselscap geheeten hennen casins seggende
gesellen hoe maecte ghijt aldus es de gans al oppe daer op dat
antwoirde de voirs. gommaer iaes al waerder noch meer want
deen steket in zijn tessche ende dander in zijn mouwe waerop dat
doen de voirn. cornelis zeyde wat leegt u daer aene ende smeet den
voirn. gommaer wils voer zijn aensicht met zijn vuyst seggende
houdt dat daer voren ende met dien geruchte zoe quam alzoe de
suppliant inde camere vragende wat schuylt hier daer op doen antwoirde
de voirs. cornelis lootsene maet oft geselle zij seggen dat wijt al
nemen oft in onse tassche ende mouwen steken daer op de voirs.
suppliant anwoirde wije seijt dat daer op cornelis zeijde gommaer
wils ende met dien nam de suppliant een hantbusse ende sloech daermede
den voirs. gommaer op zijn schouwere ende voirt nemende zijn dagge
pijnde hem te stekene daermede naer den voirn. gommaere maer en
geraecte hem nyet ende alzoe schiet tvoirs. geselscap zonder ijet
meer elck anderen te quetsen oft grieven ende des anderen daechs
alzoe jacop mijns vraechde tot den voirs. gommaer hoe hebdij ghy u
nu antwoirde de selve gommaer daerop het es al wel ick peijse
dat mij onthouden es in mijnen iongen tijt ende heeft de voirs.
gommaer gewracht gedroncken ende besich geweest drie oft vier
daegen naede quetsure zonder datmen aen hem eenich gebreck
sach vanden voirs. slage ende dat meer es alzoe hem de prochiaen
van hoboken die hem biechte ende het weerde heylich sacrament
gaff hem tevoren vraechde buyten biechten aengaende den voirs. twiste
zeyde daer op de selve gommmaer heere oft yemant mochte suspicieren
oft vermoeden dat dese siecte daer ick aen ligge soude zijn gecommen oft
uuytsponck oirspronck genomen hebben uuijt saken van sonmigen slagen
die ick ontfangen hebbe van sommigen scippers zoe gheve ick te
kennen dat ick dese ziecte lange inden lyve gedragen hebben ende
zoe verre ick quame van levenden lijve ter doot zoe ontdrage ick de
sleve scippers vander doot ende is daer nae gestorven ende
hoewel de suppliant partie geinteresseerde gesoent ende gebetert heeft
en soude nochtans midts beduchtende rigeur van justicien hem nijet
dorren vinden hanteren noch converseren in onsen lande van brabant
maer elders leven in groeter aermoeden ende miserien ten waere
dat hem onse gracie hier op verleent ware alzoe hij seeght o$$
daeromme zeer oetmoedelijck biddende besundere dat ons believen
wille hem te doen expedieren onse oepenen brieven van remissien in
sulcken saken gewoenlijck. waeromme zoe eest dat wij
die saken voirscr$$en overghemerct den voirs. jacop de cock
suppliant genegen wesende tot zijnder beden ende supplicatien ende
willende hem in dit stuck gracie ende genade prefereren voer
strangheyt van justicien hebben inden gevalle als boven vergeven
quijtgescholden ende geremitteert vergeven schelden quijte ende
remitteren uuijt sundelinger gracien bij desen onsen brieve tfeijt ende
dootslach boven verclairt metgaders alle peijne ende bruecke
corporelle ende criminele dair inne hij ter causen van dien met datter
aencleeft tegens ons ende justicie mesdaen ende mesbruyct mach
hebben ende hebben hem als dair aff wedergestelt ende gerestitueert
stellen weder ende restitueren midts desen onsen voirs. brieve tot zijne
goede faeme ende name in onsen voirs. lande van brabant ende allen anderen
onsen landen ende heerlicheyden ende tot zijnen onverbuerden goeden
indijen hijre eenige heeft gelijck ende in alder manieren als hij was
voer de toecompste ende gesciedenisse vanden feijte ende dootslage
voirs. imponerende hier op silencie ende een e$wich zwijgen onsen
procureur general van brabant ende allen anderen onsen iusticieren ende
officieren wie hij zij satisfactie ende beternisse eerst ende voer
al gedaen der partie geinteresseerde indyen die noch nijet gedaen
en es ende eenige daer toe staet civilijck allenlijck behoudelijc
oijck dat de voirs. suppliant gehouden werd tvoirs. feijt tegens ons
te beteren civilijck naer de gelegentheijt vanden mesdaet ende
en de faculteyt van zijnen goeden ende oyck te refonderen ende
betaelen de redelycke costen van iusticien indyen datter eenige gedaen
oft naergevolght zijn ter taxacien ende arbiterscepe van onsen lieven
ende getruwen riddere ende cancellier heeren jheronimo vander noot ende
den luyden van onsen raede in brabant die wij daer to$ committeren
ontbieden dairom ende bevelen den selven van onsen raede in brabant
dat voer hemluyden geroepen die ghene die daer over behoiren
geroepen te zijne zij procedere wel ende duechdelijck ter verifficacie
ende interinemente van desen naer huer voirme ende inhouden ende
dat gedaen ende die voirs. civile boete getaxeert gearbitreert ende
betaelt zynde in handen vanden ghenen van onsen ontfangers diet
behoeren sal die welcke gehouden werdt rekeningen bewijs ende reliqua
te doene tot onsen behoeff metten anderen penningen van zijnen ontfange zij ende
allen anderen onsen justicieren ende officieren wyen dit aengaen sal mogen
huerlieden sted$houderen jegewoirdich ende toecomende ende elck van hen besundere
zoet behoeren sal doen laeten ende gedoogen den voirn. suppliant van dese
onse gracie remissie quijtsceldinge ende pardoene zoe ende inder manieren
als voeren rustelijck ende vredelijck genyeten gebruijcken ende useren
sonder hem te doene oft te laeten geschien in lyve noch in goede
eenigen hinder letsel oft moyenisse ter contrarien maer indyen
zijn lijff daer oft eenige van zijnen onverbuerden goeden daeromme
gevangen gearresteert oft becommert waeren die stellen ende doen
stellen terstont ende sonder vertreck tot volcommen delivrancie want
ons alzoe gelieft ende ten eynde dat dit goet vast ende gestadich
blijve tot eeuwigen daegen zoe hebben wij onsen zegel hier aen
doen hangen behoudelijck in anderen saeken ons recht ende eenen
iegelijck tzijne in allen gegeven in onsen stadt van bruessele inde
maent van januario int jaer onsheeren duysent vijffhondert
een ende dertich van onsen keijserijcke tweeste ende van onsen
rijcken van spaengnen beyde den cecillien ende anderen txvie jaer?
aldus stont opde plycke gescreven byden keysere in zijnen raede
ende geteekent l. du blioul ende visa recepta
ghecollationneert tegens
doriginaele brieven by mij
de cock